CELEX: 32016R0079
Language: sk
Date: 2015-11-25 00:00:00
Title: Delegované nariadenie Komisie (EÚ) 2016/79 z 25. novembra 2015, ktorým sa mení príloha III k nariadeniu Európskeho parlamentu a Rady (EÚ) č. 978/2012, ktorým sa uplatňuje systém všeobecných colných preferencií

26.1.2016   
            
            
               SK
            
            
               Úradný vestník Európskej únie
            
            
               L 17/1
            
         DELEGOVANÉ NARIADENIE KOMISIE (EÚ) 2016/79
   z 25. novembra 2015,
   ktorým sa mení príloha III k nariadeniu Európskeho parlamentu a Rady (EÚ) č. 978/2012, ktorým sa uplatňuje systém všeobecných colných preferencií
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (1), a najmä na jeho článok 10 ods. 4,
   keďže:
   
               (1)
            
            
               V článku 9 ods. 1 nariadenia (EÚ) č. 978/2012 sa stanovujú osobitné kritériá oprávnenosti, ktoré musí žiadajúca krajina splniť, aby jej mohli byť udelené colné preferencie v rámci osobitného stimulačného opatrenia pre trvalo udržateľný rozvoj a dobrú správu vecí verejných (ďalej len „VSP+“). Na tento účel by sa krajina mala považovať za zraniteľnú. Mala by mať ratifikované všetky dohovory uvedené v prílohe VIII k nariadeniu (EÚ) č. 978/2012 a podľa najnovších dostupných záverov príslušných monitorovacích orgánov by nemalo dôjsť k závažným nedostatkom pri účinnom vykonávaní žiadneho z uvedených dohovorov. V súvislosti so žiadnym z príslušných dohovorov krajina nevzniesla výhradu, ktorá je v dohovore zakázaná alebo ktorá je výlučne na účely článku 9 nariadenia (EÚ) č. 978/2012 považovaná za výhradu v rozpore s cieľom a účelom daného dohovoru. Mala by bezvýhradne prijať požiadavky na podávanie správ uložené každým dohovorom a zaviazať sa tak, ako sa to vyžaduje v článku 9 ods. 1 písm. d), e) a f) nariadenia (EÚ) č. 978/2012.
            
         
               (2)
            
            
               Každá krajina zvýhodnená podľa VSP, ktorá chce využívať výhody VSP+, musí podať žiadosť spolu s úplnými informáciami týkajúcimi sa ratifikácie príslušných dohovorov, uviesť svoje výhrady a námietky ostatných zmluvných strán dohovoru k týmto výhradám a svoje záväzky.
            
         
               (3)
            
            
               Komisia bola splnomocnená prijať delegovaný akt v súlade s článkom 290 ZFEÚ na účely stanovenia a zmeny prílohy III k nariadeniu (EÚ) č. 978/2012 s cieľom udeliť žiadajúcej krajine VSP+ doplnením tejto krajiny na zoznam zvýhodnených krajín podľa VSP+.
            
         
               (4)
            
            
               Komisii bola 25. mája 2015 doručená žiadosť Kirgizskej republiky o udelenie VSP+.
            
         
               (5)
            
            
               Komisia preskúmala žiadosť podanú v súlade s ustanoveniami článku 10 ods. 1 nariadenia (EÚ) č. 978/2012 a konštatovala, že Kirgizská republika spĺňa kritériá oprávnenosti. Kirgizskej republike by sa preto malo udeliť VSP+ odo dňa nadobudnutia účinnosti tohto nariadenia a príloha III k nariadeniu (EÚ) č. 978/2012 by sa mala zodpovedajúcim spôsobom zmeniť.
            
         
               (6)
            
            
               Komisia bude sledovať stav ratifikácie príslušných dohovorov a ich účinné vykonávanie zo strany Kirgizskej republiky, ako aj spoluprácu Kirgizskej republiky s príslušnými monitorovacími orgánmi podľa článku 13 nariadenia (EÚ) č. 978/2012,
            
         PRIJALA TOTO NARIADENIE:
   Článok 1
   V prílohe III nariadenia (EÚ) č. 978/2012 sa v stĺpci B vkladá tento názov krajiny a v stĺpci A tento príslušný abecedný kód:
   
      
                  „Kirgizská republika
               
               
                  KG“
               
            
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. novembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 303, 31.10.2012, s. 1.